Zagreb, 6. srpnja 2018.g.

**Z A P I S N I K**

sa **17. sjednice** Povjerenstva za odlučivanje o sukobu interesa održane dana 6. srpnja 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Ivan Matić i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 16. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže da se dnevni red izmijeni na način da toč. 1. raspravi na kraju sjednice.

Predsjednica Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-196/18, dužnosnik MARIJAN KUPREŠAK, član uprave – direktor trgovačkog društva LUKA VUKOVAR d.o.o.,** izlaže predmet te navodi da je u predmetu pokrenut postupak protiv dužnosnika zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti te obavljanja funkcije predsjednika Nadzornog odbora u trgovačkom društvu BOROVO d.d., obavljanja funkcije člana Nadzornog odbora u trgovačkom društvu PETROKEMIJA d.d. tvornica gnojiva i obavljanja funkcije direktora u trgovačkom društvu LABOS M.K. d.o.o. te zbog moguće povrede članka 16. stavka 1. ZSSI-a, koja proizlazi iz propusta dužnosnika da u pogledu trgovačkog društva LABOS M.K. d.o.o. izvrši prijenos svojih upravljačka prava na temelju udjela u kapitalu na povjerenika. Povjerenstvo je uvidom u prikupljenu dokumentaciju i podatke utvrdilo kako je dužnosnik počinio povrede odredaba ZSSI-a za koje je predmetni postupak i pokrenut te se predlaže izricanje sankcije obustave plaće u iznosu od 10000 kn u 5 jednakih obroka svaki po 2000 kn te da se naloži dužnosniku da bez odgađanja razriješi situacije povrede ZSSI-a utvrđene točkama I. i II. izreke ove Odluke.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **P-225/17, dužnosnica NINA OBULJEN KORŽINEK, ministrica kulture,** izlaže predmet te navodi da su protiv dužnosnice podnesene dvije prijave čiji sadržaj se čita. Izvjestitelj obrazlaže kako je u postupku zatražena dopuna prijave, koja do dana sjednice nije dostavljena. Po službenoj dužnosti protiv iste dužnosnice otvoren je i drugi predmet, koji je Zaključkom Povjerenstva spojen s prvim. Izvjestitelj navodi kako je u predmetu pribavljena dokumentacija koja se čita. Izvjestitelj predlaže da se donese odluka da se postupak za odlučivanje o sukobu interesa protiv dužnosnice, u odnosu na davanje izjava o kazališnoj predstavi izvedenoj u Hrvatskom narodnom kazalištu u Splitu kao i na radnje koje nisu počinjene u obnašanju dužnosti ministrice kulture, ne pokrene, jer okolnosti navedene u prijavi ne upućuju na povredu odredbi ZSSI-a. U odnosu na okolnosti donošenja odluke Vlade Republike Hrvatske kojom se predlaže Hrvatskom saboru imenovati njezina brata za predsjednika Vijeća Hrvatske regulatorne agencije za mrežne djelatnosti također predlaže nepokretanje postupka obzirom da iz prikupljenih podataka i dokumentacije proizlazi da dužnosnica u obnašanju dužnosti kao članica Vlade Republike Hrvatske nije sudjelovala na sjednici održanoj 15. ožujka 2018.g. u raspravi ili glasovanju prilikom donošenja navedene odluke.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-180/16, dužnosnik OLEG BUTKOVIĆ, ministar mora, prometa i infrastrukture,** izlaže predmet te navodi da je protiv navedenog dužnosnika podnesena prijava koja se čita. U prijavi se u bitnom navode okolnosti imenovanja članova uprava trgovačkih društava u većinskom državnom vlasništvu kod kojih je dužnosnik Oleg Butković, kao predstavnik Republike Hrvatske u trgovačkim društvima u nadležnosti Ministarstva prometa, pomorstva i infrastrukture, dana 30. i 31. svibnja 2016. godine donosio odluke o razrješenju i imenovanju uprava predmetnih trgovačkih društava, a bez da je Vlada Republike Hrvatske prethodno skupštinama istih trgovačkih društava predložila članove uprava. Povodom prijave prikupljena je dokumentacija koja se izlaže. Zbog izostanka prijedloga Vlade Republike Hrvatske kod predmetnih imenovanja, Predsjednica predlaže pokretanje postupka protiv prijavljenog dužnosnika zbog moguće povrede članka 15. stavka 1. ZSSI-a, koja proizlazi iz okolnosti da je dužnosnik, u svojstvu člana Skupštine odnosno predstavnika Republike Hrvatske kao člana odnosno dioničara trgovačkih društava imenovao članove Nadzornog odbora i člana Uprave trgovačkog društva Hrvatske ceste d.o.o., zatim članove Nadzornog odbora i člana Uprave trgovačkog društva Hrvatske autoceste d.o.o., članove Nadzornog odbora i člana Uprave trgovačkog društva HŽ INFRASTRUKTURA d.o.o., članove Nadzornog odbora društva Odašiljači i veze d.o.o. i članove Nadzornog odbora trgovačkog društva HP – Hrvatska pošta d.d.

Otvara se rasprava.

Članica Povjerenstva Tatijana Vučetić napominje kako je procedura imenovanja propisana Uredbom te ističe osobnu odgovornost dužnosnika sukladno odredbama ZSSI-a.

Član Povjerenstva predlaže da se primjena odredbe članka 15. raspravi prilikom rasprave o predmetu.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u **P-159/18, dužnosnik PERO ĆOSIĆ, zastupnik u Hrvatskom saboru i dužnosnik FRANJO LUCIĆ, zastupnik u Hrvatskom saboru,** izlaže predmet te navodi kako se u radi o okolnostima prisustvovanja i naknadi troškova puta i smještaja navedenim dužnosnicima na utakmicama hrvatske nogometne reprezentacije od strane Hrvatskog nogometnog saveza. Izvjestiteljica izlaže dokumentaciju koja je u predmetu pribavljena i predlaže pokretanje postupka protiv prijavljenih dužnosnika zbog povrede članka 11. st.3. u vezi sa st.1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-73/18, dužnosnik JASMIN BAJIĆ, direktor trgovačkog društva CROATIA AIRLINES d.d,** izlaže predmet te navodi da je protiv dužnosnika podnesena neanonimna prijava u vezi okolnosti sudjelovanja i plaćanja troškova prisustvovanja konferenciji Safran Airline Engines Winter Conference u Francuskoj, a koju je organiziralo trgovačko društvo proizvođač zrakoplovnih motora. Povjerenstvo je po službenoj dužnosti otvorilo i predmet u vezi okolnosti kupovanja knjiga od strane Croatia Airlines d.d., a u kojima je dužnosnik suautor. Predmeti su Zaključkom povjerenstva spojeni u jedan te izvjestiteljica predlaže donošenje odluke o pokretanju postupka zbog moguće povrede članka 11. stavka 3., u svezi stavka 1. ZSSI-a, koja proizlazi iz primitaka plaćanja troškova hotelskog smještaja prilikom sudjelovanja na konferenciji Safran Aircraft Engines Winter Seminar, u Megeve, Francuska Republika, od 9. do 13. siječnja 2018.g., a koje troškove je snosio organizator navedene konferencije, trgovačko društvo Safran Aircraft Engines te zbog moguće povrede načela djelovanja propisanih člankom 5. stavkom 1. i stavkom 3. ZSSI-a, koja proizlazi iz okolnosti da je trgovačko društvo Croatia Airlines d.d., za vrijeme dok je dužnosnik obnašao dužnost direktora, u više navrata kupovalo knjige „Menadžment zrakoplovne kompanije“, nakladnika Mate d.o.o., i „Planiranje zračnog prijevoza“, nakladnika Redak, u kojima je dužnosnik jedan od autora.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Aleksandra Ileković-Jozić kao izvjestiteljica u **P-89/16, dužnosnik IVO BALDASAR, gradonačelnik Grada Splita do 7. travnja 2017.g. i dužnosnik TIHOMIR JAKOVINA, zastupnik u Hrvatskom saboru do 14. listopada 2016.g.,** izlaže predmet te navodi kako je Povjerenstvu podneseno nekoliko prijava i dopuna prijava protiv navedenih dužnosnika. U prijavama se protiv dužnosnika Tihomira Jakovine navode okolnosti imenovanja članova nadzornog odbora trgovačkog društva Regionalna Veletržnica Split d.d. U prijavama protiv dužnosnika Ive Baldasara navode se istovjetne okolnosti. Izvjestiteljica iznosi sadržaj dokumenata koji su povodom prijava u predmetu prikupljeni te predlaže da se, s obzirom na važeće zakonske odredbe ZSSI, donese odluka o nepokretanju postupak protiv prijavljenih dužnosnika, jer je posebnim zakonima donesenim nakon ZSSI-a propisana drugačija procedura od one koju propisuje ZSSI.

Otvara se rasprava.

Član Davorin Ivanjek iznosi kronologiju odredbi o imenovanju u tijela trgovačkih društva u većinskom državnom vlasništvu te naglašava kako je za vrijeme važenja ranijeg zakona o sprječavanju sukoba interesa odredba o imenovanju bila jedina koja je tu materiju regulirala, dok su kasnije doneseni i drugi zakoni, kao što je Zakon o lokalnoj i područnoj (regionalnoj) samoupravi te drugi propisi. Slijedom navedenog, stavlja stavlja protuprijedlog i predlaže pokretanje postupka protiv dužnosnika Ive Baldasara zbog moguće povrede članka 15. stavka 1. ZSSI-a, koja proizlazi iz okolnosti da je dužnosnik donio Zahtjev od 25. studenog 2013.g. za dopunom Dnevnog reda Glavnoj Skupštini trgovačkog društva REGIONALNA VELETRŽNICA SPLIT d.d., u kojem je Grad Split dioničar, vezano za dio Zahtjeva, kojim se predlaže izbor trojice novih članova Nadzornog odbora, a bez da je prijedlog članova Nadzornog odbora upućen od strane Gradskog vijeća Grada Splita Skupštini navedenog trgovačkog društva te protiv dužnosnika Tihomira Jakovine zbog moguće povrede članka 15. stavka 1. ZSSI-a, koja proizlazi iz okolnosti da je dužnosnik bio donositelj protuprijedloga Ministarstva poljoprivrede od 11. prosinca 2013.g., upućenog Glavnoj Skupštini trgovačkog društva REGIONALNA VELETRŽNICA SPLIT d.d., u kojem je Republika Hrvatska dioničar, vezano za dio protuprijedloga kojim se predlaže izbor trojice novih članova Nadzornog odbora, a bez da je prijedlog članova Nadzornog odbora upućen od strane Vlade Republike Hrvatske Skupštini navedenog trgovačkog društva.

Članica Povjerenstva Tatijana Vučetić navodi kako je zakonodavac donošenjem predmetne odredbe, a naslonio se na odredbu iz zakona iz 2010.g., očito htio na drugačiji način pojačati način kontrole izbora tijela uprava i nadzornih odbora u trgovačkim društvima u većinskom državnom vlasništvu, odnosno vlasništvu jedinica lokalne samouprave.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tončica Božić kao izvjestiteljica u predmetu **P-348/17, dužnosnik JOŠKO DUJMOVIĆ, općinski načelnik Općine Primorski Dolac,** izlaže predmet te navodi da je u predmetu zaprimljena prijava u vezi okolnosti zapošljavanja supruge u Općini Primorski Dolac, kao i okolnosti poslovnih odnosa s trgovačkim društvom u kojem je dužnosnik prema navodima iz prijave ranije radio. Izvjestiteljica izlaže dokumentaciju koja je pribavljena u spisu te predlaže odluku da se postupak za odlučivanje o sukobu interesa protiv dužnosnika Joška Dujmovića, povodom činjenice da se bračni drug dužnosnika, Marina Dujmović, nalazi u radnom odnosu u Općini Primorski Dolac te povodom navoda u prijavi da Općina Primorski Dolac stupa u poslovne odnose s poslovnim subjektima u kojima je dužnosnik Joško Dujmović prije stupanja na dužnost bio zaposlen, ne pokrene, s obzirom da iz prikupljenih podataka i dokumentacije Povjerenstvo nije steklo saznanja iz kojih bi proizlazilo da su poslovni subjekti u kojima je dužnosnik Joško Dujmović bio zaposlen stupali u poslovne odnose s Općinom Primorski Dolac i nije steklo saznanja da je svojim djelovanjem dužnosnik Joško Dujmović utjecao na zapošljavanje svoje supruge u Općini Primorski Dolac.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tončica Božić kao izvjestiteljica u predmetu **P-391/17, dužnosnik MARIO RIBAR, općinski načelnik Općine Lipovljani do 24. svibnja 2017.g.,** izlaže predmet te navodi kako je protiv dužnosnika podnesena prijava u vezi okolnosti zapošljavanja dužnosnika nakon prestanka obnašanja dužnosti. Izvjestiteljica izlaže podatke i dokumentaciju koja je prikupljena u spisu te predlaže donošenje odluke o nepokretanju postupka, s obzirom da iz prikupljenih podataka i dokumentacije ne proizlazi da je postupanjem dužnosnika došlo do povrede odredbi ZSSI-a niti do povrede načela postupanja dužnosnika, koja propisuje ZSSI.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica predmetu **P-263/17, dužnosnik MILJENKO ANTIĆ, član uprave JADROLINIJE do 11. rujna 2017.g.,,** izlaže predmet te navodi da je protiv dužnosnika podnesena prijava u vezi okolnosti sklapanja ugovora između JADROLINIJE i tvrtke u kojoj rade zaposlenici i kolege iz firme u kojoj je dužnosnik ranije radio. Izvjestiteljica izlaže dokumentaciju pribavljenu povodom prijave te predlaže donošenje odluke o nepokretanju postupka budući da je iz pribavljene dokumentacije utvrđeno da dužnosnik Miljenko Antić dana 31. prosinca 1999.g. prestao biti zaposlenik trgovačkog društva Elektromehanika d.o.o. u stečaju i da u razdoblju od stupanja na snagu ZSSI-a u ožujku 2011.g. pa do 11. rujna 2017.g., kada je dužnosnik Miljenko Antić prestao obnašati dužnost člana Uprave Jadrolinije, Jadrolinija nije stupala u poslovne odnose s navedenim trgovačkim društvom. U odnosu na poslovne odnose između Jadrolinije i trgovačkog društva Inmel d.o.o. nije utvrđena osnova po kojoj bi se dužnosnik Miljenko Antić mogao smatrati interesno povezanim s navedenim trgovačkim društvom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-85/18, na zahtjev dužnosnika RANKA OSTOJIĆA, zastupnika u Hrvatskom saboru** izlaže predmet i navodi da je dužnosnik zatražio mišljenje Povjerenstva u kojem traži mišljenje u vezi obavljanja izvršnih ovlasti udruge Za razvoj slobodnog društva Pozitiva. Izvjestiteljica predlaže davanje mišljenja da dužnosnik može obavljati izvršne ovlasti predmetne udruge za vrijeme obnašanja dužnosti, ali bez primanja naknade osim putnih i opravdanih troškova.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 1. točci dnevnog reda.**

**Konstatira se da je sjednici pristupio dužnosnik Marijan Kustić**

Članica Povjerenstva Tatijana Vučetić kao izvjestiteljica u predmetu **P-110/16, dužnosnik MARIJAN KUSTIĆ, zastupnik u Hrvatskom saboru,** izlaže predmet te navodi da je protiv dužnosnika pokrenut postupak zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješćima o imovinskom stanju dužnosnika podnesenih 4. ožujka 2016.g. povodom stupanja na dužnost, 23. prosinca 2016.g. povodom prestanka obnašanja dužnosti te 9. srpnja 2017.g. povodom stupanja na dužnost, i stanja imovine kako proizlazi iz podataka prikupljenih od nadležnih tijela. Izvjestiteljica izlaže dokumentaciju pribavljenu u predmetu.

Predsjednica daje riječ dužnosniku koji tom prilikom navodi kako je dao očitovanje na dostavljeni Zaključak te da u bitnom ostaje kod ranije iznesenih navoda. Dužnosnik nije imao namjeru bilo što prikriti u vezi svoje imovine te će u danom roku podnijeti potpuno izvješće.

Izvjestiteljica predlaže donošenje odluke da je dužnosnik počinio povredu članka 27. ZSSI-a u vezi s člankom 8. i 9. ZSSI-a te predlaže izricanje sankcije obustave plaće u iznosu od 5.000 kn koja će trajati 5 mjeseci te će se izvršiti u pet jednakih obroka po 1000 kn.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tončica Božić kao izvjestiteljica u predmetu **M-88/18, na zahtjev dužnosnice ALENKE KOŠIŠA ČIČIN-ŠAIN, zamjenice direktora Fonda za zaštitu okoliša i energetsku učinkovitost,** izlaže predmet te navodi da dužnosnik traži mišljenje Povjerenstva u vezi putovanja u London na trošak veleposlanstva UK. Izvjestiteljica predlaže davanje mišljenja dužnosnici sukladno odredbama ZSSI-a nema zapreke da dužnosnici Alenki Košiša Čičin-Šain troškove puta i smještaja, povodom sudjelovanja na Green Finance Summit 2018.g., koji se održava 17. srpnja 2018.g. u Londonu, snosi Veleposlanstvo Ujedinjene Kraljevine Velike Britanije i Sjeverne Irske, budući da Veleposlanstvo Ujedinjene Kraljevine Velike Britanije i Sjeverne Irske nije privatna pravna osoba u odnosu na koju bi dužnosnica Alenka Košiša Čičin-Šain, kao zamjenica direktora Fonda za zaštitu okoliša i energetsku učinkovitost, u okviru svojeg djelokruga, mogla doći u odnos zavisnosti ili obveze u smislu članka 11. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-90/18, na zahtjev dužnosnika STJEPANA IVOŠA, općinskog načelnika Općine MartinskaVes** izlaže predmet i navodi da je dužnosnik zatražio mišljenje Povjerenstva u vezi jednokratnih novčanih potporama učenicima i studentima na području Općine, a u sklopu kojih bi se potpora isplatila i njegovoj djeci. Izvjestiteljica predlaže da se dužnosniku da mišljenje kako okolnost da djeci dužnosnika bude isplaćena jednokratna novčana potpora za učenike odnosno studente iz Proračuna Općine Martinska Ves u skladu s Odlukom o jednokratnim novčanim potporama učenicima i studentima s područja Općine Martinska Ves za učeničku/akademsku 2018./2019. godinu, sama po sebi ne bi predstavljala povredu odredbi ZSSI-a. U cilju učinkovitog očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, predlaže se da se dužnosnika uputi da se povodom zahtjeva koji bi bili podneseni od strane njegove djece za isplatom potpore u cijelosti izuzme iz svih poslova koji su eventualno u nadležnosti općinskog načelnika Općine Martinska Ves, a vezani uz razmatranje i odlučivanje o takvim zahtjevima i uz isplatu potpore te da iste poslove povjeri zamjeniku općinskog načelnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-234/17, na zahtjev GORDANE ŠČETKO HREŠČEK, pročelnice Jedinstvenog upravnog odjela Općine Orle** izlaže predmet i navodi da je podnositeljica postavila upit može li općinski načelnik biti predsjednik nogometnog kluba – udruge na području Općine. Izvjestiteljica predlaže davanje očitovanja da općinski načelnik Općine Orle može biti predsjednik udruge ali da se za tumačenje predstavlja li istovremeno obnašanje navedene dužnosti te obavljanje funkcije predsjednika nogometnog kluba povredu članka 27. stavka 3. podstavka 1. Zakona o sportu dužnosnik uputi na Središnji državni ured za Sport u vezi primjene Zakona o sportu, kao i da se izuzme iz donošenja odluka i radnji u vezi predmetne udruge.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,36 sati.

**Zapisnik sastavio**

**savjetnik u Uredu Povjerenstva: Predsjednica Povjerenstva:**

**Ivan Matić, dipl.iur. Nataša Novaković ,dipl.iur.**